KOMMISSIONENS FORORDNING (EF) Nr. 1418/96 af 22. juli 1996 om regler for anvendelsen af et grafisk symbol for kvalitetslandbrugsprodukter, der er specifikke for regioner i Fællesskabets yderste periferi

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 20, stk. 5,

under henvisning til Rådets forordning (EØF) nr. 1600/92 af 15. juni 1992 om særlige foranstaltninger for visse landbrugsprodukter til fordel for Azorerne og Madeira (3), senest ændret ved Kommissionens forordning (EF) nr. 2537/95 (4), særlig artikel 31, stk. 5,

under henvisning til Rådets forordning (EØF) nr. 1601/92 af 15. juni 1992 om særlige foranstaltninger for visse landbrugsprodukter til fordel for De Kanariske Øer (5), senest ændret ved forordning (EF) nr. 2537/95, særlig artikel 26, stk. 5, og

ud fra følgende betragtninger:

Rådet har besluttet at indføre et grafisk symbol for at øge kendskabet til og forbruget af uforarbejdede eller forarbejdede kvalitetslandbrugsprodukter, der er specifikke for regioner beliggende i Fællesskabets yderste periferi; de regler, der er nødvendige for at iværksætte denne foranstaltning, bør vedtages;

ifølge Rådets beslutning er det erhvervsorganisationerne i de pågældende regioner, der skal foreslå betingelserne for symbolets anvendelse, dvs. at de skal opstille en liste over de uforarbejdede eller forarbejdede landbrugsprodukter, der må bære symbolet og definere kvalitetskriterierne, produktions- og emballeringsmetoderne samt forarbejdningsmetoderne, hvis det drejer sig om forarbejdede produkter; det skal præciseres, at disse krav kan baseres på allerede eksisterende normer i EF-bestemmelserne eller, hvis sådanne ikke foreligger, på internationale normer eller på traditionelle dyrknings- og fremstillingsmetoder;

for at få det bedst mulige udbytte af dette særlige markedsføringsinstrument, som producenter og forarbejdere af kvalitetsprodukter, der er specifikke for regioner i Fællesskabets yderste periferi, har fået stillet til rådighed, og for at opnå en enklere og mere effektiv forvaltning og kontrol, bør retten til at anvende symbolet gives til de erhvervsdrivende, der er etableret i de pågældende regioner, og som er direkte ansvarlige for produktionen, emballeringen med henblik på markedsføring samt forarbejdningen af de pågældende produkter, forudsat at de forpligter sig til at overholde visse regler;

det påhviler myndighederne i de pågældende regioner at vedtage de supplerende administrative bestemmelser, som er nødvendige for at få denne nye ordning til at fungere og for at sikre, at de indgåede forpligtelser overholdes;

Kommissionen bør få tilsendt de oplysninger, der er nødvendige for, at den kan sikre, at ordningen gennemføres så ensartet som muligt i de berørte regioner;

den fælles forvaltningskomité for de berørte forvaltningskomitéer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Det grafiske symbol, der er indført i henhold til artikel 20 i forordning (EØF) nr. 3763/91, artikel 30 i forordning (EØF) nr. 1600/92 og artikel 26 i forordning (EØF) nr. 1601/92, anvendes kun for at øge kendskabet til og forbruget af uforarbejdede eller forarbejdede landbrugsprodukter, der er specifikke for regioner beliggende i Fællesskabets yderste periferi, og som opfylder en række krav fastlagt af erhvervsorganisationer, der er repræsentative for de erhvervsdrivende i de omtalte regioner.

2. De i stk. 1 nævnte krav vedrører definition af kvalitetsnormer og overholdelse af dyrknings-, produktions- og forarbejdningsmetoder og -teknikker samt overholdelse af standarder for præsentation og emballering.

Kravene fastlægges på basis af EF-bestemmelser eller, hvis sådanne ikke foreligger, på basis af internationale normer, eller de vedtages om nødvendigt efter forslag fra repræsentative erhvervsorganisationer specielt for produkter fra regioner beliggende i Fællesskabets yderste periferi.

Artikel 2

Myndighederne i producentmedlemsstaterne eller de af disse bemyndigede organer giver erhvervsdrivende, herefter benævnt »brugere«, fra en af nedennævnte kategorier ret til at anvende det grafiske symbol for produkter, for hvilke der er vedtaget produktspecifikke krav som omhandlet i artikel 1:

- individuelle producenter, producentorganisationer eller -sammenslutninger

- erhvervsdrivende, som emballerer produktet med henblik på markedsføring

- producenter, som fremstiller forarbejdede produkter

som er etableret i en region i Fællesskabets yderste periferi, og som opfylder betingelserne i artikel 3.

Denne ret gives i form af en godkendelse for et eller flere produktionsår.

Artikel 3

1. Den i artikel 2, sidste afsnit, omhandlede godkendelse gives til brugere, der ansøger herom, og som:

- forpligter sig til henholdsvis at producere, emballere eller forarbejde produkter, der opfylder de i artikel 1 omhandlede krav

- om nødvendigt disponerer over de fornødne tekniske installationer og udstyr til produktion eller forarbejdning af det pågældende produkt i overensstemmelse med de nævnte krav

- forpligter sig til at føre et regnskab, der gør det muligt at følge produktion, emballering eller forarbejdning af netop det produkt, der kan bære det grafiske symbol

- forpligter til at underkaste sig enhver kontrol og undersøgelse, som myndighederne måtte ønske gennemført.

2. Godkendelsen trækkes tilbage, hvis myndighederne konstaterer, at den godkendte bruger ikke har opfyldt de for produktet gældende krav eller en af de i stk. 1 nævnte forpligtelser. Tilbagetrækningen er midlertidig eller definitiv afhængigt af, hvor alvorlige misligholdelser der er konstateret.

Artikel 4

Myndighederne undersøger med jævne mellemrum, om brugerne overholder betingelserne for anvendelsen af det grafiske symbol og opfylder forpligtelserne i artikel 3. De kan uddelegere denne kontrol til uvildige organer, der er bemyndiget hertil, og som har al den fornødne faglige kompetence. I så fald aflægger disse organer med jævne mellemrum rapport til myndighederne om gennemførelsen af deres kontrolopgaver.

Artikel 5

1. De spanske, franske og portugisiske myndigheder træffer alle supplerende administrative foranstaltninger, der er nødvendige for at administrere ordningen med det grafiske symbol. Foranstaltningerne kan bl.a. bestå i opkrævning af en afgift af brugerne af dette symbol til dækning af udgifterne til dets trykning samt omkostningerne i forbindelse med administration og kontrolforanstaltninger.

2. De i stk. 1 omhandlede myndigheder underretter straks Kommissionen om, hvilke tjenestegrene eller eventuelt organer der er ansvarlige for godkendelsen af brugerne og for udførelsen af kontrolopgaver, med henblik på anvendelsen af denne forordning. De sender ligeledes Kommissionen udkastene til de i stk. 1 nævnte supplerende foranstaltninger, inden disse vedtages og senest tre måneder efter denne forordnings ikrafttræden.

Artikel 6

Medlemsstaterne anvender de relevante nationale bestemmelser for at forhindre eller om nødvendigt straffe misbrug af det grafiske symbol eller træffer de nødvendige foranstaltninger med henblik herpå. De underretter senest seks måneder efter denne forordnings ikrafttræden Kommissionen om, hvilke foranstaltninger der vil blive anvendt.

Artikel 7

Kommissionen sørger for, at det grafiske symbol og de produkter, der må bære det, offentliggøres i De Europæiske Fællesskabers Tidende.

Artikel 8

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 356 af 24. 12. 1991, s. 1.

(2) EFT nr. L 267 af 9. 11. 1995, s. 1.

(3) EFT nr. L 173 af 27. 6. 1992, s. 1.

(4) EFT nr. L 260 af 31. 10. 1995, s. 10.

(5) EFT nr. L 173 af 27. 6. 1992, s. 13.